Ester Larsen (V), 2003-05-06:
De lovforslag, vi her har til behandling, har for alvor patienten i centrum.
Det er forslag, der udbygger både patientrettigheder og patientsikkerhed.
Efter at regeringen har sikret kortere ventetider til behandling gennem tilførsel af flere midler til sundhedsvæsenet og krav om større effektivitet, står vi nu over for at gennemføre en række forbedringer af forhold omkring selve behandlingen og resultaterne heraf.
Fejl og utilsigtede hændelser indtræffer overalt, hvor mennesker arbejder.
Det er til det formål, at der nu fremsættes forslag om at øge patientsikkerheden gennem en rapporteringspligt for relevante fejl og uheld.
Indberetningerne bliver fortrolige for at sikre, at der ikke dækkes over fejl af hensyn til eventuelle sanktioner.
Det er væsentligt, at alle betydende uheld kommer frem; kun kendskabet til dem kan bane vej for systemer og procedurer, der kan forebygge gentagelser.
Dette vil ubetinget være i patienternes interesse.
Det er også fortsat i patienternes interesse, at fejl, der skyldes manglende omhu eller manglende kompetence får den påtale, de er berettiget til.
Det nye rapporteringssystem betyder således ikke, at sundhedspersoner bliver ansvarsfrie; de eksisterende sanktionssystemer bibeholdes.
Uheld bør som sagt søges elimineret eller minimeret, men når behandlingen ikke lever op til patienternes forventning, er det vigtigt, at vi har et smidigt klagesystem.
Der skal være let adgang for patienter, dels til klagevejledning, dels til at klage.
Det nuværende system vil blive gjort enklere og smidigere, idet der skal oprettes et klagekontor i hvert amt.
Her kan man få vejledning og indlevere de klager, man ønsker rejst.
Det er så personalets opgave at afklare eventuelle misforståelser, f.eks. ved at arrangere møde mellem patient og behandler, at hjælpe med udformning af klager, at videresende klager, erstatningskrav m.m. Men det er vigtigt at slå fast, at der er tale om et servicetilbud, som man kan benytte eller lade være at benytte.
Man kan fortsat sende sin klage direkte til eksempelvis patientklagenævn, amtsråd eller rejse sin erstatningssag direkte ved Patientforsikringen.
Der er ingen patienter, der fratages nogen mulighed.
Der er kun forbedringer og ingen forringelser.
Til gengæld indebærer
For patientforsikringen gælder culpareglen jo ikke, det vil sige, at det ikke er den skadelidte, her patienten, der har bevisbyrden, hvilket ellers er det grundlæggende princip i dansk erstatningslovgivning.
Erstatningen forudsætter heller ikke, at der er begået en direkte fejl af sundhedspersonen, men alligevel er de gældende erstatningsregler ikke tilfredsstillende.
Det har vist sig at være problematisk, at dækningsområdet har været begrænset, eller sagt på en anden måde, så har det ikke været selve patientforsikringen, der har voldt problemer, men de områder, der har ligget uden for lovens område.
Lovforslaget lægger op til at forbedre patienternes retsstilling gennem en markant udvidelse af dækningsområdet.
Det sker for ikke at bringe patienter i uacceptable forsikringssituationer.
Det har vakt undren hos patienter, at forsikringsrettighederne ved uheldig behandling er helt forskellige fra den ene fagperson til den anden.
Lider man skade hos praktiserende læger, i ambulancer, på tandlægehøjskoler, hos praktiserende speciallæger eller på private betalingssygehuse har man i dag en ringere retsstilling, end hvis uheldet er ude i forbindelse med behandling på offentlige sygehuse eller hos privatpraktiserende tandlæger.
Denne skævhed rettes der nu op på.
For Venstre er det vigtigt, at patienter har samme rettigheder, hvad enten de modtager sundhedsydelser, der er produceret af det offentlige eller af private behandlingsinstitutioner.
I Venstre lægger vi vægt på, at det offentlige tilbyder borgerne hurtig og god behandling på højt niveau; det betyder, at vi lægger vægt på at kvalificere sundhedsvæsenet.
Men det er også vigtigt for Venstre at sikre
patienternes retsstilling.
Med denne buket af lovforslag fremmer vi begge intentioner, og der er en forstærkende effekt i samspillet.
En enklere og forbedret klageadgang med nyttiggørelse af negative erfaringer og indrapporterede utilsigtede hændelser giver mulighed for at højne kvaliteten i behandlingerne.
Et kommende skridt vil være udarbejdelse af kvalitetsmålinger for sygehuse, så der gives patienter et bedre redskab, når de ønsker at benytte det frie sygehusvalg.
Venstre kan fuldt og helt tilslutte sig alle disse tre lovforslag, og vi ser frem til, at de kan komme patienterne til gode.